Nimetuse registreerimise taotluse avaldamine vastavalt Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punktile a

(2020/C 185/06)

Käesoleva dokumendi avaldamine annab õiguse esitada avaldamisele järgneva kolme kuu jooksul vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

„AYDIN KESTANESI“

ELi nr: PDO-TR-01362 - 8.9.2015

KPN (X) KGT ()

1. Nimetus(ed)

„Aydın Kestanesi“

2. Liikmesriik või kolmas riik

Türgi

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

„Aydın Kestanesi“ on põllumajandustoode, mida tarbitakse töötlemata kujul ning toodetakse hariliku kastanipuu (Castanea sativa Mill.) liikide kohalikest ökotüüpidest. Kohalikke ökotüüpe (Işıklar, Sarıaşı ja Kemer jne) kasvatatakse konkreetses piirkonnas.

Tooretel kastanitel on järgmised omadused:

kastanipähklite koor on läikiv, helepruuni värvusega ja kergesti eemaldatav. Tuum on kreemjasvalge ja pehme tekstuuriga. Kest ei ole tuuma küljes kinni ja seda saab kergesti eemaldada. Pähklid kaaluvad vähemalt 15 grammi. Saagikoristusperioodi ajal on toore kastani üldsuhkrusisaldus 4,5–11 %. Maksimaalne tärklisesisaldus on 22 %. Suhkrust ja tärklisest saadavaid süsivesikuid on kokku 24,5–32 %. Valgusisaldus on 4,0–5,5 % ja keskmine rasvasisaldus on 0,5–1,5 %.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Toodet „Aydın Kestanesi“ kasvatatakse üksnes traditsioonilistes viljapuuaedades, mäenõlvadel, vahel terassilaadsetel tasandikel ning puude istutustihedus on 100 kastanipuud hektari kohta.

Kõik tegevused, sh kastaniistikute istutamine, kastmine, viljumine, okste lõikamine, saagikoristus, pähklite valmimine ja ladustamine peaks toimuma punktis 4 kirjeldatud geograafilises piirkonnas.

Aydıni maakonnas kasutatav kastanite ladustamise tava erineb teiste piirkondade omast. Traditsiooniliselt korjatakse kastaneid viljapuuaedades puu alt (koos välise koorega) ja neid säilitatakse spetsiaalsetes hoiukohtades (hunnikutes), kus kastanid kaetakse selliste taimedega nagu sõnajalad.

3.4. Tootmise erietapid, mis peavad toimuma määratletud geograafilises piirkonnas

—

3.5. Sellise toote viilutamise, purustamise, pakendamise jm erieeskirjad, millele registreeritud nimetus viitab

Toote „Aydın Kestanesi“ pakenditele tuleb kirjutada või trükkida loetavalt ja kustumatult järgmine teave:

— kaubanimi ja aadress, lühinimi ja aadress või äriühingu registreeritud kaubanimi,

— partii number,

— toote nimetus – „Aydın Kestanesi“,

— netokaal,

— logo:

3.6. Sellise toote märgistamise erieeskirjad, millele registreeritud nimetus viitab

—

4. Geograafilise piirkonna täpne kirjeldus

Geograafiline piirkond hõlmab kogu Ayidini maakonna territooriumi, kus „Aydın Kestanesi“ kasvatatakse, ning selle kõrgus merepinnast on 650 – 1 500 meetrit.

Aydini maakonna koordinaadid on 37°44′ ja 38°08′ (põhjalaius) ning 27°23′ ja 28°52′ (idapikkus). Aydin Kestane kasvatuspiirkond asub kõrgusel alates 650 meetrit üle merepinna.

5. Seos geograafilise piirkonnaga

Toote „Aydın Kestanesi“ viljade kvaliteedi kolm tähtsaimat eritunnust on pähkli suurus, kesta eemaldatavus ning kesta seemnesse sulanduvus. Need omadused tulenevad nii looduslikest teguritest kui ka inimfaktorist.

Looduslikud tegurid

Ökoloogilised tegurid

Toote „Aydın Kestanesi“ eriomaduste tekke puhul on olulisimad ökoloogilised tegurid kliima ja pinnas. Need mõjutavad viljade suurust, viljade hõlpsat kooritavust ja asjaolu, et viljade kest on vastupidav ega sulandu peaaegu kunagi viljalihaga.

Kliima

Aydıni maakonna aastane keskmine temperatuur on 17,6 °C ning juunist oktoobrini ulatuvad keskmised temperatuurid 25–30 °C. Need temperatuurid on kastanipuude õitsemiseks ja toote „Aydın Kestanesi“ kasvamiseks ja valmimiseks optimaalsed. Temperatuur on väga oluline just tolmlemise ja viljumise ajal ning mõjutab otseselt viljade teket ja arengut.

Aydıni maakonna keskmine vihmaste päevade arv aastas on 80,6 ja sademete hulk on 600–700 mm, kusjuures vähemalt kaks kuud aastas on sademeteta. Toodet „Aydın Kestanesi“ kasvatatakse tavaliselt kõrgustel 650 – 1 200 m. Piirkonna kliima on mesotermiline, suved on pikad ja kuumad ning talved mõõdukad. See sademete kogus on piisav, et pähklid saavutaksid minimaalse nõuetekohase kaalu.

Niiskus

Õhu suhteline niiskus viljade kujunemise ja küpsemise ajal on 45–50 %. See suhtelise niiskuse tase mõjutab kastani kvaliteeti, sest viljade biokeemiline struktuur (suhkru- ja tärklisesisaldus, maitse) kujuneb välja just sel perioodil. Just tänu sellele niiskusemäärale on „Aydın Kestanesi“ koor õhuke ja tänu sellele saab neid kastaneid kergesti koorida. Kuna Aydini maakonna suhteline õhuniiskus on kooskõlas kastanite ökoloogilise nõudlusega, on tagatud, et pähklite koort ja kesta saab kergesti eemaldada.

Tuul

Egeuse piirkonna (kuhu kuulub ka Aydini maakond) topograafilisest struktuurist tingituna kandub maale Egeuse merelt saabuv niiske mereõhk ning rannikule ulatuvad ka Kesk-Ida piirkonnast pärit kuivad õhumassid, sest mäed paiknevad merega risti. Need valitsevad tuuled on kastanite kujunemisel väga tähtsad ning see selgitab osaliselt ka seda, miks kastanite kasvatamine on koondunud just sellesse piirkonda. Just piirkonna tuuled avaldavad positiivset mõju tolmlemisele ja viljumisele ning need omakorda mõjutavad viljade suurust ja koore paksust.

Pinnas

Aydini piirkonna mullad on madala soolsusega (alla 0,015 %) ja üldjuhul lubjarikkad. Seega on piirkonnas kastanipuude kasvatamiseks ideaalne mullatüüp (valdavad on liivsavi- ja leelised mullad).

Uuringute kohaselt näitavad Aydini maakonna mullaproovid, et tegemist on liivsavimuldadega, kus orgaanilisi aineid on vähe, kaaliumisisaldus väike ning muid mineraalaineid (P, Ca, Mg, Na, Fe, Zn, Mn ja Cu) piisavalt.

Orgaaniliste ainete nappus mõjub kastanite kasvatamisele hästi. Lisaks on muldades piisavas koguses lämmastikku, millel on viljade valmimise ja kvaliteedi seisukohast positiivne mõju, ning kaaliumisisaldus on üldjuhul madal.

Mulla füüsikalised ja keemilised omadused mõjutavad „Aydin Kestanesi“ kesta paksust ja muudavad kastani koore kergesti eemaldatavaks.

Inimfaktor

Päritolu

Taimekasvatajad, kes on tegelenud pikalt hea saagikusega genotüüpide valimise ja propageerimisega, on aretanud mitu kohalikku, kvaliteetsete viljadega kastani ökotüüpi. Seega on Aydini piirkonnas kasvanud kastanid valitud sortidest, mis on kohalike tingimustega kõige paremini kohanenud ja mille viljadel on spetsiifilised maitseomadused. Sellise pikaajalise valiku tulemusena on kastanikasvatajatel õnnestunud aretada õhukese koorega kastani sorte.

Saagikoristus ja säilitamine

„Aydini Kestanesi“ saagikoristus toimub siis, kui viljade väline koor on veidi avanenud, osutades, et viljad on küpsed. Saagikoristuseks pekstakse puid keppidega. Tavaliselt korjatakse kastaneid koos välise koorega.

Kui kastanid on koos koorega puu alt kokku kogutud, pannakse need spetsiaalsesse hoiukohta (hunnikusse), kaetakse erinevate taimedega (näiteks sõnajalgadega) ja jäetakse seisma kolmeks kuni neljaks kuuks (kuni talvehooaja keskpaigani).

Nii tagatakse, et viljad kaotavad minimaalselt niiskust, värvi ja läiget. See on Aydini piirkonnale omane ladustamine ning ehkki sel traditsioonilisel säilitusviisil on ka puuduseid (viljades võivad areneda ussid, nende peale võib tekkida hallitus jne), on uuring kinnitanud, et selle protsessi käigus väheneb tärklisesisaldus ning suureneb suhkrusisaldus ja süsivesikute hulk.

Viide tootespetsifikaadi avaldamisele

(viitemääruse artikli 6 lõike 1 teine lõik)

(1) ELT L 343, 14.12.2012, lk 1.